Vi er i smult vande

Som det fremgår af eb og bt har jeg i dag fået en såkaldt offentlig næse af Bolette i sundhedsstyrelsen og det kan mine smalle skuldre slet ikke bære.

Jeg vil simpelthen rette ind. Det gør jo et enormt indtryk sådan at blive berygtet og klapset af i de offentlige aviser.

Hun insinuerer, at I simpelthen er for dumme til at håndtere de oplysninger, der er ude fra den store verden, og jeg er tilbøjelig til at give hende ret.

Hun minder om at Italien i øvrigt adskiller sig så meget fra Danmark at vi slet ikke kan sammenligne de to lande. Og det er da helt oplagt. Dumme mig. I Italien bor italienere og i Danmark bor der danskere. Det ændrer alt!



Men det med at I er for dumme, vil jeg gerne dvæle lidt ved. Hvis I bliver oplyst om hvor galt det kan gå, ville I straks køre til det nærmeste supermarked og rippe hylderne for lokumsruller og dåseananas, og så er der ikke noget til mig, når jeg får fri fra arbejde.

I og med at læserskaren ikke er den lille udsøgte gruppe af historieinteresserede læsere med en morbid humor og medicinsk uddannelse, så vil jeg censurere mit opslag, således ingen bliver bekymrede. For det er det vigtigste. At alle har det trygt og godt, og at der er lokumsruller nok til mig.

Jeres gode mavefornemmelse er mit ansvar! Relax. Enjoy.

Vi kommer ikke uden om dagens punkter.

Dagens dilemmaer

Antallet af smittede er i dag lavt. Vi tester ikke mere, så det er rigtig dejligt vi ikke behøver at forholde os til den slags ubehageligheder. Det betyder også at vi styrtdykker på listen. Vi er nu helt nede på en 7. plads, så hvis vi bare fortsætter med at undlade at teste, så går der ikke længe før, Danmark igen er coronafrit område

Vi kan se at Italien, der er 2-3 uger foran os i epidemien, i dag har 3590 nye smittede og desværre også 368 dødsfald.

Det er folk, der blev smittet for 3 ugers tid siden, der begynder at takke af nu. Nye pladser på intensiv, en ny dag i morgen.

Og for de af jer, der lige får et sug i maven og tænker: “Kunne det her ske i Danmark,” så er svaret naturligvis nej. Italiens sundhedssystem er helt anderledes end vores.

Som det fremgår af denne ranking i the lancet , så scorer det italienske sundhedssystem højere end vores på alle målepunkter og gennem mange år. Faktisk helt tilbage til denne sag fra WHO, der nok er fra omkring 2000, har Italien en flot ranking som nr. 2. Danmark ligger lige et godt stykke nede.

Og hvor vil jeg hen med det? Blot berolige jer med at Danmark og Italien sket ikke kan sammenlignes. Der er klasseforskel.

Laboratorietallene

Den restriktive tilgang til testning har fuldstændig fjernet enhver glæde ved at lave dette indslag. Der er ingen grund til at beregne procenter på data der ikke er repræsentative.

Coronaudsigten

I og med vi ikke længere kan bruge tallene mere så må vi fremskrive på den gamle model. Det giver kun et estimat på lidt over 30000 om en uge. Jeg ved det ikke. Kurven er forsvundet ud af billedet. Det, det konkret betyder, er at vi kan tage det helt roligt. Når stregen forsvinder fra gitteret, så forsvinder coronaen også. Det er helt simpel epidemiologisk fremskrivning.

Døde

1 enkelt i dag. Samlet er der 3.

Politiske tiltag

Der er lavet 3 partsaftaler for at sikre arbejdstagere og givere, hvis denne virus, helt mod forventning skulle vise sig at give problemer udover almindelige ubehageligheder, der kan klares med kleenex og næsespray.

Panik?

Nej. Nej. Nej. Ingen panik. Don’t mention the war..

Som jeg synes jeg har gjort ret tydeligt ovenfor, så minder vi slet ikke om Italien, så det ville være helt urealistisk at vi skulle stå med 25000 smittede og 368 døde om dagen om 2-3 uger.

Her, der gør vi det samme som Italien og forventer et andet resultat. Og det er det jeg kan lide ved den taktik. Mere af det.

Tomrum

Der sker intet. Intet spændende at se eller sige. Move on.